ORDE do 16 de abril de 2004 pola que se modifica a oferta modular de ciclos formativos de formación profesional específica en centros públicos da Comunidade Autónoma de Galicia.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 28/04/2004

A Lei orgánica 10/2002, do 23 de decembro, de calidade da educación, establece no seu artigo 7.6º que o sistema educativo garantirá que as persoas adultas poidan adquirir, actualizar, completar ou ampliar os seus coñecementos para o seu desenvolvemento persoal e profesional.
Por outra banda, o Plan galego de formación profesional indica expresamente a necesidade de aumentar o potencial de recursos formativos constituído polos centros públicos, tanto dependentes da Administración educativa, como da laboral e, particularmente, planificar a creación de centros integrados de formación profesional onde se imparta formación correspondente aos tres subsistemas existentes (regrada, ocupacional e continua).
Neste contexto, o Decreto 325/2003, do 18 de xullo, polo que se autorizan e regulan os centros integrados de formación profesional na Comunidade Autónoma de Galicia, posibilita a creación dunha rede de centros integrados e favorece a oferta modular integrada de formación profesional, coa finalidade de que a poboación poida adquirir ou actualizar a súa cualificación profesional, favorecendo a súa adaptación ás demandas do tecido produtivo.
É polo que, cara á actualización da oferta modular de formación profesional en centros integrados e noutros centros da rede ordinaria, e dacordo co Decreto 454/2003, do 26 de decembro (DOG do 19 de xaneiro de 2004), polo que se establece a estrutura orgánica da Consellería de Educación e Ordenación Universitaria, tendo en conta o informe da Dirección Xeral de Formación Profesional e Ensinanzas Especiais
e de conformidade coa proposta da Dirección Xeral de Centros e Ordenación Educativa, esta consellería
DISPÓN:
Primeiro.-Autorizar a oferta modular dos ciclos formativos polo réxime de persoas adultas, nos módulos e centros relacionados no anexo I, a partir do curso 2003-2004.
Segundo.-Autorizar a oferta modular dos ciclos formativos, polo réxime de persoas adultas, de xeito experimental, nos centros dependentes da Consellería de Asuntos Sociais, Emprego e Relacións Laborais, nos módulos e centros relacionados no anexo II, a partir do curso 2003-2004.
Terceiro.-Requirirase un mínimo de 10 alumnos para poder impartir os ditos ciclos formativos, non contabilizándose para estes efectos o alumnado repetidor.
Un número menor de alumnos exixe a autorización expresa da Dirección Xeral de Formación Profesional e Ensinanzas Especiais para pór en funcionamento este ensino, non podendo, mentres tanto, formalizar ningunha matrícula. Esta condición do número mínimo de alumnos debe ser posta en coñecemento dos interesados no momento da súa preinscrición.
Disposicións derradeiras
Primeira.-Autorízanse as direccións xerais de Formación Profesional e Ensinanzas Especiais, de Centros e Ordenación Educativa e de Persoal para tomaren as medidas precisas para a execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 16 de abril de 2004.
Celso Currás Fernández
Conselleiro de Educación e Ordenación Universitaria
ANEXO I
Ribadeo
27010945
IES Porta da Auga
ZM08001
CM acabamentos de construción
Paneis prefabricados
Marín
36015159
IES Chan do Monte
ZM04001
CM xestión administrativa
Formación en centros de traballo
Redondela
36019566
IES de Chapela
ZS19003
CS dietética
Formación en centros de traballo
ANEXO II
Santiago de C.
15032391
Centro Nacional de Formación Ocupacional
ZS15002
CS produción de madeira e moble
-Fabricación automática e industrias de madeira e moble-Acabamento industrial en carpintaría e moble
Vigo
36024525
Centro de Formación Ocupacional de Coia
ZS10114
CS produción por mecanizado
-Programación de máquinas de control numérico para fabricación mecánica
ZS17002
CS mantemento de equipo industrial
-Montaxe e mantemento dos sistemas hidráulico e pneumático